《次韵和于巽祗谒真祠》
宋代·尚佐均

踏霜投晓赛祠廷，豪竹繁弦妙吐诚。嘉客满筵青眼看，远山数点白云平。

浅霞漏日迎前骑，轻吹含烟猎后旌。好处画工传不尽，只凭诗笔为摹成。

作者简介：尚佐均，安阳（今属河南）人。徽宗崇宁四年（一一○五）为耀州州学教授（《金石萃编》卷一四六）。入为国子博士，除秘书郎（《忠惠集》卷三《国子博士尚佐均除秘书郎制》），迁国子司业、祭酒，终龙图阁直学士（《宋元学案补遗》卷八引《周益公集》）。